Likvideerijad peavad rahuldama kõik teadaolevad võlausaldajate  nõuded, sõltumata sellest, kas võlausaldaja on nõudest teatanud või mitte - nõudest mitteteatamine või mitteõigeaegne teatamine ei saa olla nõude rahuldamata jätmise ega nõude lõppemise aluseks. Juhul, kui osaühingule või aktsiaseltsile teada olev võlausaldaja ei ole nõuet esitanud ja nõuet ei ole osaühingust või aktsiaseltsist sõltumatutel põhjustel võimalik rahuldada, hoiustatakse hoiustamise tingimuste olemasolul temale kuuluv raha. Samuti kehtib võlausaldajate kaitseks nõue, et juhul, kui kohustust ei ole  likvideerimise ajal võimalik täita või kui nõue on vaieldav, ei või likvideeritava äriühingu vara osanike või aktsionäride vahel jagada, kui vaidlusalust rahasummat ei ole hoiustatud või võlausaldajale ei ole antud piisavat tagatist. Tagatise andmise viisi osas ei sea seadus piiranguid ning praktikas sõltub see ühingu ja võlausaldaja kokkuleppest.